Jurnalistul și scriitorul Cristian Tudor Popescu a comentat joi seara noua ieșire la rampă a premierului Sorin Grindeanu.

"Această apariție a domnului Grindeanu este pentru mine uimitoare. E o surpriză, nu credeam într-o asemenea transformare. În seara asta am văzut Kung Fu Panda. Domnul Grindeanu era acum câteva luni un urs dezarticulat, incapabil de vreo mișcare proprie. Chiar atunci l-am și numit limba de pantof a domnului Dragnea. Ce văd acum este un streetfighter. Domnul Dragnea a primit niște capete în gură, niște lovituri de genunchi, niște croșee de stânga cum nu am mai văzut. A repetat ideile centrale, cele legate de asumarea de către domnul Dragnea. Apoi a intrat în zone în care nu s-a mai ajuns în Partidul Comunist la tipul ăsta de discurs de dat pe față de la Constantin Pîrvulescu, în 1982. Atunci s-a ridicat un om din conducerea partidului și a spus că Nicolae Ceaușescu își aranjează alegerile ca să fie ales secretar general pe viață. În seara asta s-a produs ceva asemănător. Au mai fost momente de fricțiune, de ciocnire, între primii doi lideri, între Ion Iliescu și Petre Roman, între Ion Iliescu și Adrian Năstase, între Mircea Geoană și Ion Iliescu, între Mircea Geoană și Victor Ponta, între domnul Ponta și domnul Dragnea. Dar asemenea lucruri nu s-au mai spus", a declarat CTP, la o televiziune de știri.